CELEX: 32006D0009(01)
Language: lt
Date: 1140739200000
Title: Sprendimas 9/2006/GB — Europos policijos koledžo valdybos dėl kandidatų direktoriaus pareigybei užimti atrankos taisyklių (Priimtas Valdybos  2006 m. vasario 24 d. )

6.5.2006   
            
            
               LT
            
            
               Europos Sąjungos oficialusis leidinys
            
            
               C 107/1
            
         
      SPRENDIMAS 9/2006/GB
   Europos policijos koledžo valdybos dėl kandidatų direktoriaus pareigybei užimti atrankos taisyklių
   
      (Priimtas Valdybos 2006 m. vasario 24 d.)
   
   (2006/C 107/01)
   CEPOL VALDYBA,
   atsižvelgdama į 2005 m. rugsėjo 20 d. Tarybos sprendimą 2005/681/TVR, įsteigiantį Europos policijos koledžą (CEPOL) ir panaikinantį Sprendimą 2000/820/TVR (1), ypač į jo 11 straipsnio 1 dalį,
   kadangi Europos policijos koledžo valdyba nustato kandidatų direktoriaus pareigybei užimti atrankos taisykles,
   PRIĖMĖ ŠĮ SPRENDIMĄ:
   1 straipsnis
   Kandidatų Europos policijos koledžo (toliau — CEPOL) direktoriaus pareigybei užimti atranka vykdoma laikantis šio sprendimo nuostatų.
   2 straipsnis
   1.   Taikant šio sprendimo nuostatas CEPOL direktoriaus pareigybė laikoma laisva:
   
               —
            
            
               likus 9 mėnesiams iki direktoriaus kadencijos pabaigos,
            
         
               —
            
            
               Valdybai gavus direktoriaus atsistatydinimo pareiškimą,
            
         
               —
            
            
               Valdybai nusprendus atstatydinti ar atleidus iš pareigų dėl tarnybos interesų,
            
         
               —
            
            
               likus 9 mėnesiams iki datos, kai direktoriui sueis 65 metai,
            
         
               —
            
            
               direktoriaus mirties atveju.
            
         2.   Valdyba paskelbia apie laisvą pareigybę, išsamiai nurodydama pareigybės pobūdį, įskaitant atlyginimą, funkcijas, kurias reikės atlikti; taip pat būtiną kvalifikaciją, gebėjimus ir patirtį.
   Skelbime turi būti nurodyta, kad kandidatai privalo Valdybos pirmininkui raštu pateikti savo prašymą ir gyvenimo aprašymą per 60 dienų nuo pirmoje pastraipoje nurodytos informacijos paskelbimo Europos Sąjungos oficialiajame leidinyje datos, kaip pateikta skelbime.
   3 straipsnis
   1.   Valdyba užtikrina, kad 2 straipsnio 2 dalyje nurodytas skelbimas būtų paskelbtas Europos Sąjungos oficialiajame leidinyje.
   2.   CEPOL praneša apie laisvą direktoriaus pareigybę informaciniams punktams ir Europos Komisijai. Informaciniai punktai apie laisvą pareigybę praneša atitinkamoms jų valstybės narės institucijoms. Kompetentingos nacionalinės institucijos turi užtikrinti, kad apie laisvą pareigybę būtų pranešta visoms įstaigoms ir visam suinteresuotam personalui.
   3.   Svarstomos ir vidaus, ir išorės kandidatūros.
   4.   Gavęs prašymą, CEPOL kandidatams išsiunčia gavimo patvirtinimą.
   4 straipsnis
   1.   Valdyba sudaro Atrankos komitetą (toliau — Komitetas) Valdybos sprendimui parengti.
   2.   Keturios valstybės narės, kurias tuo tikslu traukiant burtus nurodo Valdyba, ir Komisija paskiria po vieną atstovą į Komitetą nario funkcijoms atlikti.
   3.   Pagal 2 dalį paskirti Komiteto nariai atlieka Komiteto narių funkcijas iki atrankos procedūros pabaigos.
   4.   Jei yra priežasčių manyti, kad Komiteto narys turi asmeninių ryšių su vienu iš kandidatų pareigybei užimti, jis nedalyvauja atrankoje. Tokiais atvejais narį rekomendavusi valstybė narė siūlo Valdybai jį pakeisti ir paskiria kitą atstovą Komiteto nario funkcijoms atlikti.
   5.   CEPOL sekretoriatas teikia sekretoriato paslaugas Komitetui.
   5 straipsnis
   1.   Komiteto pirmojo posėdžio metu nariai išrenka vieną narį pirmininku.
   2.   Komitetas gali paprašyti vieno ar kelių vertintojų pagalbos savo užduotims atlikti. Toks prašymas pateikiamas Valdybos pirmininkui, kuris priima sprendimą šiuo klausimu. Vertintojai nėra Komiteto nariai.
   3.   Komiteto uždaviniai yra šie:
   
               a)
            
            
               atlikti pradinį kandidatų įvertinimą atsižvelgiant į jų profesinę kvalifikaciją, gebėjimus ir patirtį;
            
         
               b)
            
            
               surengti pokalbius su kandidatais;
            
         
               c)
            
            
               pateikti ataskaitą Valdybai.
            
         6 straipsnis
   1.   Jei būtina, Valdyba gali nuspręsti atlikti su konkrečia pareigybe susijusią įvertinimo procedūrą. Valdyba nusprendžia, kokios konkrečios priemonės yra reikalingos.
   Tuo atveju įvertinimo procedūrą atlieka Komitetas, kad įvertintų kandidatų į atitinkamą pareigybę specialią kvalifikaciją ir patirtį.
   2.   Komitetas surengia pokalbius visiems kandidatams, kurių prašymai yra priimtini ir kurie atitinka skelbime nustatytus reikalavimus, kad įvertintų būtiną jų kvalifikaciją, gebėjimus ir patirtį bei sugebėjimą atlikti su pareigybe susijusias pareigas. Pokalbių metu taip pat tikrinama, kaip kandidatai moka oficialiąsias Europos Sąjungos institucijų kalbas.
   3.   Jei Komitetas mano esant būtina, gali būti surengtas antrasis pokalbių etapas visiems arba keliems kandidatams.
   7 straipsnis
   Testai ir pokalbiai vyksta Jungtinėje Karalystėje. Kandidatų, Komiteto narių ir vertintojų kelionės ir visos pragyvenimo bei būsto išlaidos apmokamos.
   8 straipsnis
   Pasibaigus pokalbiams, Komitetas parengia tinkamai pagrįstą ataskaitą apie gautus prašymus ir vėlesnę procedūrą. Komiteto sprendimas dėl ataskaitos parengimo priimamas paprasta balsų dauguma. Pasibaigus pokalbiams, minėta ataskaita ir kandidatų, kurių prašymai yra priimtini ir kurie atitinka skelbime nustatytus reikalavimus, gyvenimo aprašymai kuo greičiau perduodami Valdybai.
   9 straipsnis
   1.   Remdamasi Komiteto ataskaita ir bet kuria kita informacija, kurią ji gali gauti iš Komiteto, Valdyba sprendžia dėl CEPOL direktoriaus paskyrimo. (2)
   
   2.   Prieš priimdama sprendimą, Valdyba gali, jei jos nuomone, yra reikalinga, išklausyti kai kuriuos arba visus kandidatus. Tuo atveju, kai Valdybos narys taip pat yra kandidatų sąraše, jis (ji) nedalyvauja Valdybai priimant sprendimą.
   10 straipsnis
   Komiteto nariai, vertintojai, Valdybos nariai ir dalyvaujantys CEPOL pareigūnai griežtai saugo slaptą informaciją, susijusią su kandidatais ir atrankos procedūros rezultatais.
   11 straipsnis
   Kai direktoriaus kadencija gali būti pratęsta pagal Tarybos sprendimą 2005/681/TVR, Valdyba, nukrypdama nuo šiame sprendime nustatytos procedūros, gali nuspręsti pratęsti paskyrimą.
   Sprendimas dėl paskyrimo pratęsimo priimamas likus ne mažiau kaip 9 mėnesiams iki direktoriaus kadencijos pabaigos.
   12 straipsnis
   Šis sprendimas įsigalioja jį patvirtinus Tarybai (3). Jis skelbiamas Europos Sąjungos oficialiajame leidinyje.
   
      Priimta Vienoje, 2006 m. vasario 24 d.
      
         
            Valdybos vardu
         
         János FEHÉRVÁRY
         
         
            Valdybos pirmininkas
         
      
   
   
      (1)  OL L 256, 2005 10 1, p. 63.
   
      (2)  2005 m. rugsėjo 20 d. Tarybos sprendimo 2005/681/TVR 10 straipsnio 7 dalis yra išdėstyta taip:
   
      „Valdyba priima sprendimus dviejų trečdalių savo narių balsų dauguma, išskyrus atvejus, kai šiame Sprendime nurodyta kitaip.“
   
   
      (3)  Patvirtinta Tarybos 2006 m. balandžio 27 d.